Ilbieraħ filgħodu waslet l-aħbar li l-boxer ta' fama dinjija Muhammad Ali ħalla din id-dinja fl-età ta' 74 sena. Ali, li kien iċ-champion fil-kategorija tal-heavyweight fl-isports tal-boxing, miet fl-isptar fil-belt ta' Phoenix fl-Istat ta' Arizona fl-Amerika. Skont l-ewwel rapporti, il-kawża tal-mewt ta' Ali waslet minn problemi respiratorji li mbagħad ikkumplikaw ruħhom minħabba li hu kien ibati wkoll mill-marda tal-Parkinson's. Il-funeral mistenni jsir f'Louisville f'Kentucky, il-post tat-twelid tal-istess Ali. Għalkemm ħafna jafuh b'dan l-isem, Ali kien imwieled bl-isem ta' Cassius Clay, u sar famuż għall-ewwel darba meta rebaħ il-midalja tad-deheb fil-kategorija light-heavyweight fl-Olimpjadi ta' Ruma fl-1960. Wara dan kollu, huwa kien imlaqqam ukoll bħala 'The Greatest', liema laqam kompla jissoda meta kien għeleb lil Sonny Liston fl-1964 u għalhekk rebaħ it-titlu dinji u proprju sar l-ewwel boxer li żamm it-titlu ta' champions fil-kategorija tal-heavyweight fi tliet okkażjonijiet separati minn xulxin. Wara din il-karriera ta' suċċessi, Ali kien irtira fl-1981 wara li kien rebaħ rekord ta' 56 ġlieda minn totali ta' 61. Ġara li ftit wara li rtira minn dan l-isport, beda jkun hemm ħafna xniegħat dwar il-kundizzjoni ta' saħħtu u fil-fatt kien instab li jbati mill-marda tal-Parkinson's. Minkejja kollox, huwa xorta waħda ma staħbiex mill-pubbliku u kull darba kien jingħata merbħa u rikonixximent kbir minn dawk preżenti. Avveniment ieħor importanti u sinjifikanti huwa meta Ali kien xegħel l-urna Olimpika fl-Olimpjadi f'Atlanta fl-1996, kif ukoll aktar riċenti ġarr il-bandiera Olimpika fiċ-ċerimonja tal-ftuħ tal-logħob Olimpiku fl-2012. Episodju ieħor interessanti fil-karriera ta' Ali kien meta huwa kien mitlub biex iservi fl-armata Amerikana fil-gwerra kontra l-Vjetnam u rrifjuta. Din id-deċiżjoni fl-1967 baqgħet timbru kbir għalih bħala wieħed mill-akbar dimostranti bi profil għoli kontra l-gwerra ta' dak iż-żmien. Għal dan, il-Qorti Amerikana kienet ikkundannatu għall-ħames snin ħabs u tneħħewlu t-titli kollha li kien rebaħ. Minkejja kollox, proprju fl-1971, il-Qorti Suprema Amerikana unanimament biddlet din is-sentenza u b'hekk Ali ngħata t-titli kollha lura u baqa' qatt ma serva s-sentenza oriġinali ta' ħames snin ħabs.